  Майя Бывальцева Удмуртилэн тӧроез Сарапулын элькунысь тазалыкез утёнъя министерстволэн кивалтӥсьёсыныз кенешон ортчытӥз. Кылем вордӥськонэ, 5-тӥ куарусёнэ, Александр Соловьёв но эм ужасьёс удыслэн матысь аръёслы луонлыкъёсыз сярысь вераськизы, ивортэ улосвыл тӧролэн но кивалтэтлэн пресс-службазы. Александр Соловьёв Сарапулысь 1 но 2 номеро кар эмъюртъёсы вуылӥз, отын висисьёсты эмъян но ӧнерчиослэн ужан луонлыкъёсын тодматскиз, эмъюртъёсын ужасьёсын кенешиз. Удмуртилэн тӧроез озьы ик вуылӥз туберкулёзэз эмъянъя ёроскуспо диспансере. Юрт зол вужмем сэрен, озьы ик оптимизаци улсын сое ворсаны чаклало. «Оптимизаци тӥ дорын гинэ уг мыны, Росси Федерациысь вань мукет каръёсын но улосвылъёсын. Эмъюртъёсты азинтонъя эсэплыко инъет вань. Ми солэсь нокытчы ум кошке. Милям валтӥсь ужпуммы — эмъюрттэтлэсь ӟечлыксэ будэтон. Кар эмъяськонниосын, кытчы мон туннэ вуылӥ, умой воштӥськонъёс вань. Юртъёсын тупатон ужъёс ортчытэмын, выль ужан тӥрлык басьтэмын, выль ёзэтъёс кылдытӥсько. Вань диагностикая луонлыкъёс, соос висёнэз кутсконаз шараяны юртто. Вань сюлмаськонъёс но. Соос кенешонэ пыриськисьёслы тодмо. Тазалыкез утён удысысь шугъяськонъёс Сарапулэз гинэ уг йӧто, тӥ Сарапул ёрос но, артысь муниципал кылдытэтъёс понна но ужаськоды. Соин ик соосты ӵошен ик сэрттоно-пертчоно», — вераз улосвыллэн кивалтӥсез тазалыкез утёнъя министерстволэн кивалтӥсьёсыныз, кар тӧрлыкъёсын, Сарапулысь кар думаысь депутатъёсын кенешонын. Александр Соловьёв мылкыдзэ вераз, тубдиспансерлэсь буш кылись куинь этажъем юртсэ утёно шуыса. «Сое кӧня ке арлы ворсаны луэ, шуныт сётонэз кысытэк, собере тазатон ортчытыны но карлэн тунсыкъёсызлы кутыны», — пусйиз со. Удмуртилэн тӧроез карлэн кивалтӥсезлы Александр Ессенлы вераз, диспансерлэсь поликлиниказэ выжтонэн ӧвӧл дыртоно шуыса, тупась инты бырйыны, сое тупатъяны но собере гинэ юртэз бушатыны куриз. «Ми Сарапулын улӥсьёслэсь мылкыдъёссэс одно ик лыдэ басьтыны кулэ. Керетонъёсты пуромытытэк, вань амалъёсты эскерыса, тужгес тупась пумкылъян шедьтыны кулэ, карын улӥсьёслэн ӟечлыко эскериськыны но эмъяськыны луонлыксы мед луоз. Та ужпум, кудзэ сэрттон-пертчон дыръя йырын лэчыт веранэз возьыны кулэ, сизьым пол мерта — одӥг пол ванды», — ӵектӥз элькунлэн кивалтӥсез. Тазалыкез утёнъя министрлы Алексей Чуршинлы но Александр Ессенлы «кенешон ӝӧк сьӧры» пуксьыны но Сарапулын эм удысысь ужпумъёсты сэрттон-пертчонъя дэмалнъёс дасяны ӵектӥз. Тодэ вайытом, гудырикошкон пумын Удмуртилэн тӧроез Сарапулысь кар активен пумиськылӥз но эмъюртъёслэсь ужзэс радъянэн герӟаськем ужпумъёсты эскериз. Соку элькун кивалтӥсь югдурез нимысьтыз чакланы, каре лыктыса, вань сюлмаськонъёсты интыын сэрттыны-пертчыны оскытӥз. Тегъёс: Тазалык Сарапул Удмуртия АлександрСоловьёв тазалыкезутён  